By boekbekendstellings word daar gereeld gevra: waar kry jy jou inspirasie? Daar is vele antwoorde op die vraag, maar die afgelope twee jaar het ek ’n nuwe bron van inspirasie gevind. Deur deel van ’n skryfgroep te wees.
Vir my is skryf nie ’n kompetisie nie. Lapa het altyd plek vir nog skrywers, en dit beteken kwalik dat ek ontneem word van ŉ publikasiegeleentheid. Deur ander skrywers aan te moedig, dra ek bloot die raad en ondersteuning oor wat ander skrywers en uitgewers my oor ŉ dekade gegee het.
Skryf is ’n heerlike, maar uitdagende proses wat ons met mekaar moet deel. Ek geniet dit vreeslik om nuwe skrywers aan te por om moed bymekaar te skraap om hul eerste manuskrip weg te stuur. Daarna raak dit ’n bietjie makliker. Ek was ook in hulle skoene, en ken te goed die onsekerheid of jy ooit goed genoeg is om jou boek eendag op die rak te sien, daarom voel dit soos my prestasie as ek hoor een my groepie sy manuskrip is aanvaar.